RAPPORT FRA KOMMISSIONEN

TIL EUROPA-PARLAMENTET, RÅDET OG DEN EUROPÆISKE CENTRALBANK



om gennemførelsen og resultaterne af Pericles IV-programmet med henblik på beskyttelse af euroen mod falskmøntneri i 2021

1.Generelt

"Pericles IV-programmet" (i det følgende benævnt "programmet") er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Det erstatter Pericles 2020-programmet, der løb i perioden 2013-2020, og Pericles-programmet, der løb i perioden 2002-2013. Programmet blev oprettet ved Europa-Parlamentets og Rådets forordning (EU) 2021/840 af 20. maj 2021. Ved Rådets forordning (EU) 2021/1696 af 21. september 2021 blev det udvidet til også at omfatte de medlemsstater, der ikke deltager i euroen. I henhold til forordning (EU) 2021/840 blev programmet oprettet for perioden frem til den 31. december 2027. Ved forordningens artikel 12, stk. 3, fastsættes, at Kommissionen hvert år skal forelægge Europa-Parlamentet og Rådet oplysninger om resultaterne af programmet. Med nærværende årsrapport opfyldes dette krav for 2021. Rapporten indeholder oplysninger om Pericles IV-programmets forpligtelser og gennemførelse i 2021 samt om gennemførelsen i 2021 af de aktioner, der er indgået forpligtelser for under den foregående generation af programmet.

2.Forpligtelser inden for rammerne af det årlige arbejdsprogram for 2021

Det årlige budget til gennemførelsen af programmet for 2021 blev fastsat til 834 082 EUR og blev finansieret over budgetpost 06 03 01 00 i Den Europæiske Unions almindelige budget for 2021. Der blev indgået forpligtelser for i alt 834 082 EUR i 2021, hvilket svarer til 100 % af det samlede budget. Programmet gennemføres gennem samfinansierede aktioner (tilskud) fra medlemsstaternes kompetente myndigheder og gennem aktioner, der organiseres direkte af Kommissionen ("Kommissionens aktioner"). I 2021 blev der overført 140 106,70 EUR fra Kommissionens budget for aktioner til tilskudsbudgettet for yderligere at støtte medlemsstaternes gennemførelse af aktioner.

Gennemførelsen af programmet afspejler medlemsstaternes og Kommissionens tilsagn om at beskytte euroen mod falskmøntneri. Drøftelserne af den flerårige strategi på møderne i Euro Counterfeiting Experts Group (ekspertgruppen vedrørende eurofalskmøntneri) gjorde det muligt at afsætte 100 % af det samlede budget i 2021. Inden for rammerne af programmet blev der afsat midler til finansiering af i alt ni projekter. Der blev tildelt i alt fem tilskud på grundlag af ansøgninger fra medlemsstaternes kompetente myndigheder. Desuden blev der finansieret fire af Kommissionens aktioner, hvoraf to er af administrativ karakter, nemlig en undersøgelse til støtte for den endelige evaluering af Pericles 2020-programmet og en forpligtelse til at dække de årlige omkostninger til anvendelse af eGrant-værktøjet, et fuldt elektronisk (papirløst) forvaltningssystem for tilskud.

Kommissionens aktioner blev gennemført i 2021, mens alle tilskud enten vil blive fysisk gennemført i 2022 og senere eller vil blive tilskyndet til at blive omdannet til virtuelle aktioner, hvor det er muligt, med forbehold af den epidemiologiske udvikling i forbindelse med covid-19-pandemien.

Diagram I og II: Typen af finansierede aktioner og antal aktioner pr. medlemsstat (aktioner, hvortil der blev afsat midler i 2021, se bilag I)

Det er værd at bemærke, at Italien, Tyskland og Spanien, som er de medlemsstater, der er mest berørt af forfalskning af euroen, igen i år har modtaget Pericles-tilskud. Desuden har også Portugal i 2021 modtaget tilskud inden for rammerne af programmet. Alle disse bestræbelser bidrager til beskyttelsen af euroen til gavn for de øvrige medlemsstater.

De aktioner, som der blev givet tilsagn om i 2021, består af 4 tekniske kurser, 2 konferencer, 1 udveksling af personale, 1 undersøgelse og det årlige e-tilskud. Disse aktioner skal finde sted både i og uden for EU, afhængigt af de særlige behov for at beskytte euroen mod falskmøntneri. Programmets regionale tilgang er siden dets start blevet konsolideret, idet der gennemføres aktioner, som involverer regioner i verden, der er særligt vigtige for bekæmpelsen af falskmøntneri.

3.Gennemførelse af aktioner i 2021

Oversigt

I dette afsnit analyseres gennemførelsen af alle aktioner, der er finansieret af Pericles i kalenderåret 2021. Det omfatter derfor gennemførelsen af både aktioner, der er indgået forpligtelser for inden for rammerne af "Pericles IV"-budgettet for 2021 (4 Kommissionsaktioner), og aktioner, der er indgået forpligtelser for inden for rammerne af "Pericles 2020"-budgetterne (6 tilskud). Dette understreger programmets kontinuitet med hensyn til dets udformning og afspejler Pericles-programmets effektivitet med hensyn til at beskytte euroen mod falskmøntneri gennem aktioner, der gennemføres hvert år.